Diari Oficial de la Generalitat Valenciana


Sumari del DOGV 5243, del 21-04-2006 (2006/4111)

RESOLUCIÓ de 6 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Conselleria de Sanitat de la Generalitat Valenciana, l'Agència Valenciana de Salut, les Mútues de Prevenció d'Accidents de Treball i Malalties Professionals de la Seguretat Social i l'Institut Nacional de la Seguretat Social per a la constitució i el desplegament d'una unitat docent a València per a formar metges especialistes en medicina del treball.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5243

Data del DOGV
:   21-04-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/4111


Data del document
:   06-04-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * Agència Valenciana de Salut
    * cooperació administrativa
    * metge
    * administració central
    * medicina del treball

RESOLUCIÓ de 6 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Conselleria de Sanitat de la Generalitat Valenciana, l'Agència Valenciana de Salut, les Mútues de Prevenció d'Accidents de Treball i Malalties Professionals de la Seguretat Social i l'Institut Nacional de la Seguretat Social per a la constitució i el desplegament d'una unitat docent a València per a formar metges especialistes en medicina del treball. [2006/F4111]  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana, l'Agència Valenciana de Salut, les Mútues de Prevenció d'Accidents de Treball i Malalties Professionals de la Seguretat Social i l'Institut Nacional de la Seguretat Social, l'11 de gener de 2006, un conveni de col·laboració per a la constitució i el desplegament d'una unitat docent a València per a formar metges especialistes en medicina del treball, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0088/2006, i que figura com a annex d'esta resolució.  
València, 6 d'abril de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre la Conselleria de Sanitat   
de la Generalitat Valenciana, l'Agència Valenciana de Salut, les Mútues de Prevenció d'Accidents de Treball i Malalties Professionals de la Seguretat Social i l'Institut Nacional de la Seguretat Social per a la constitució i el desplegament d'una unitat docent a València per a formar metges especialistes en medicina del treball  
València, 11 de gener de 2006  
Reunits  
D'una banda, Vicente Rambla Momplet, com a conseller de Sanitat de la Generalitat Valenciana, facultat per a la signatura d'este conveni per l'Acord del Consell de data 23 de desembre de 2005, d'acord amb el que disposen els articles 35 i 21.f) de la Llei 5/1983, de 30 de desembre, del Govern Valencià, i també com a president del Consell d'Administració de l'Agència Valenciana de la Salut, d'acord amb el que disposa l'article 25 de la Llei 3/2003, de 6 de febrer, d'Ordenació Sanitària de la Comunitat Valenciana, especialment facultat per a la signatura d'este conveni pel Consell d'Administració esmentat.  
D'una altra banda, Fidel Ferreras Alonso, director general de l'Institut Nacional de la Seguretat Social, nomenat pel Reial Decret 837/2004, de 19 d'abril.  
I d'una altra banda, les Mútues d'Accident de Treball i Malalties Professionals de la Seguretat Social:  
. Jaime Querol Sanjuan, amb DNI 47867943T, en nom i representació de la societat denominada Unión de Mutuas, Mútua d'Accidents de Treball i Malalties Professionals de la Seguretat Social número 267, facultat per a la signatura d'este conveni per l'escriptura de poder especial autoritzada pel notari de Castelló Ernesto Tarragón Albella, en data 8 de juny de 2005, número 1536 de protocol.  
. José Vicente Genovés Perelló, amb DNI número 52913229O, cap de l'àrea de València, en nom i representació de l'entitat Asepeyo, Mútua Patronal d'Accidents de Treball número 151, facultat per a la signatura d'este conveni per l'escriptura de poder especial autoritzada per la notària de Barcelona Berta García Prieto, en data 1 de desembre de 2003, número 3913 de protocol.  
Els representants es reconeixen capacitat jurídica suficient, subscriuen en nom de les respectives entitats este conveni, i  
Exposen  
1. El Reial Decret 139/2003, de 7 de febrer, que actualitza la regulació de la formació mèdica especialitzada, incorpora l'especialitat de medicina del treball a l'apartat segon de l'annex del Reial Decret 127/1984, que regula la formació mèdica especialitzada i l'obtenció del títol de metge especialista, la qual cosa sens dubte implica un canvi de primera magnitud en esta especialitat, d'acord amb la importància que té la salut dels treballadors en el marc de la Llei 31/1995, de 8 de novembre, de Prevenció de Riscos Laborals, i d'acord també amb les previsions que conté l'article 20.2, en relació amb la disposició transitòria quarta de la Llei 44/2003, d'Ordenació de les Professions Sanitàries, que en el termini de cinc anys preveu la generalització del sistema de residència per a la formació de tots els especialistes en ciències de la salut.  
Com preveu la disposició transitòria quarta del Reial Decret 139/2003, esmentat adés, la formació d'estos especialistes ha d'efectuar-se a partir de la convocatòria 2004/2005 pel sistema de residència en unitats docents de nova creació, constituïdes en el si de les distintes comunitats autònomes en què el resident tindrà una relació laboral retribuïda.  
Este canvi té una gran importància tant des del punt de vista formatiu com des de l'organitzatiu, ja que les unitats docents esmentades es configuren com a estructures formatives àmplies, en les quals participen dispositius de la titularitat més variada com a conseqüència dels requeriments formatius d'estos especialistes, que el programa oficial i els requisits generals d'acreditació contenen.  
2. La Llei 14/1986, de 25 d'abril, General de Sanitat, ja recull en l'article 18 que les administracions públiques, a través dels servicis de salut, duran a terme, entre altres actuacions, la millora i l'adequació de les necessitats de la formació del personal al servici de l'organització sanitària.  
La Llei 16/2003, de Cohesió i Qualitat del Sistema Nacional de Salut, en l'article 34 establix la disposició de tota l'estructura assistencial del sistema sanitari per a ser utilitzada en la docència pregraduada, postgraduada i continuada dels professionals.  
3. La Llei 3/2003, de 6 de febrer, de la Generalitat Valenciana, d'Ordenació Sanitària de la Comunitat Valenciana, recull en l'article 48 que tot el sistema sanitari valencià ha d'estar en disposició de poder ser utilitzat per a la docència pregraduada, postgraduada i continuada dels professionals del sistema, i ha de fomentar les activitats d'investigació sanitària, com a element bàsic. L'Escola Valenciana d'Estudis de la Salut (en avant, EVES), segons el que disposa l'article 50 d'esta llei, és un òrgan adscrit a la Conselleria de Sanitat, per al suport cientificotècnic en matèria d'investigació i docència a l'administració de la Generalitat Valenciana, i específicament a la Conselleria de Sanitat. Així mateix, establix que per al desplegament òptim de les seues funcions l'EVES establirà la col·laboració oportuna amb les universitats valencianes i amb altres institucions o entitats amb competències en la matèria, a fi d'adequar la formació pregraduada i postgraduada de tots els professionals de la salut.  
4. Els servicis de prevenció, segons que indica l'article 31 La Llei 31/1995, de 8 de novembre, de Prevenció de Riscos Laborals, i les mútues d'accidents de treball i malalties professionals, segons que indica l'article 32 de la llei esmentada, seran els destinataris finals de la major part dels especialistes de medicina de treball eixits del procés de formació d'especialistes que ens ocupa. Són, per tant, les entitats que n'assumixen la major part del finançament tal com queda recollit en les clàusules d'este conveni.  
De la mateixa manera, estos servicis de prevenció aliens o pertanyents a les mútues seran receptors de part de l'última etapa de formació d'estos especialistes.  
5. El Programa de Formació de l'Especialitat de Medicina del Treball recull la participació necessària en la primera etapa formativa dels especialistes d'un centre formatiu que tinga els requisits generals i específics per a l'acreditació de les unitats docents per a la formació d'especialistes en medicina del treball.  
La situació descrita abans determina la subscripció d'este conveni amb el qual es pretén assentar les bases per a canalitzar les relacions de col·laboració necessàries que hi ha d'haver entre els diferents dispositius de la unitat docent, a fi que el resultat final del període formatiu siga un tot compacte que responga al perfil professional del metge especialista en medicina del treball que demanen la societat actual i la salut dels treballadors.  
Per tot això, els compareixents acorden les clàusules següents:  
Clàusules  
Primera. Objecte i àmbit d'este conveni  
L'objecte d'este conveni és la constitució d'una unitat docent per a impartir el programa oficial de l'especialitat de Medicina del Treball pel sistema de residència, després de l'acreditació de la unitat esmentada per l'òrgan de l'administració de l'estat que corresponga.  
Les previsions d'este conveni s'entenen sense perjuí del que disposen la normativa que en els àmbits autonòmic i estatal regula la formació sanitària especialitzada, i també les disposicions que es dicten en desplegament del que preveu la Llei 44/2003, de 21 de novembre, d'Ordenació de les Professions Sanitàries.  
Segona. Parts del conveni  
1. Per la Conselleria de Sanitat de la Generalitat Valenciana, actua l'Escola Valenciana d'Estudis de la Salut (EVES).  
2. L'Agència Valenciana de la Salut, com a representant dels hospitals i de la xarxa de Salut Pública de la Comunitat Valenciana.  
3. Per les Mútues d'Accidents de Treball i Malalties Professionals de la Seguretat Social:  
3.1. Servici de Prevenció de Riscos Laborals de la Unión de Mutuas a València.  
3.2. Servici de Prevenció de Riscos Laborals de la mútua Asepeyo a València.  
4. L'Institut Nacional de la Seguretat Social  
Tercera. Titularitat de la unitat docent i finançament  
Les parts assumixen la titularitat compartida de la unitat docent sense perjuí de les obligacions comunes que els corresponen a totes amb vista al funcionament adequat de la unitat en conjunt i sense perjuí tampoc que els costos i les responsabilitats derivats del finançament de la unitat docent es distribuïsquen entre elles, de la forma següent:  
1. Per part de la Conselleria de Sanitat:  
La Conselleria de Sanitat de la Generalitat Valenciana, a través de l'EVES, facilitarà el local necessari per a ubicar la comissió assessora i també el suport administratiu necessari perquè la comissió assessora esmentada duga a terme les funcions que, com a òrgan col·legiat, li assigna l'apartat segon de l'Orde Ministerial de 22 de juny de 1995.  
2. Per part de les mútues d'accidents de treball i malalties professionals de la Seguretat Social:  
Estes entitats pagaran les retribucions mensuals dels residents, amb els quals subscriuran un contracte formatiu i una assegurança de responsabilitat civil i patrimonial, i els afiliaran al Règim General de la Seguretat Social.  
Per a això, el cost esmentat es distribuirà entre les mútues que se citen en este conveni de la forma següent:  
. La Unión de Mutuas a València finançarà el període formatiu complet d'un resident.  
. La mútua Asepeyo finançarà el període formatiu complet d'un resident.  
Quarta. Els dispositius de la unitat docent  
Sense perjuí dels òrgans col·legiats o individuals que segons la legislació tenen responsabilitats docents, són dispositius d'esta unitat docent:  
. L'Escola Valenciana d'Estudis de la Salut, on s'impartirà el Curs Superior de Salut Laboral, la duració del qual serà de 800 hores.  
. Els hospitals següents:  
· Hospital General de Castelló de la Plana.  
· Hospital Clínic Universitari de València.  
· Hospital Universitari la Fe de València.  
· Hospital Universitari Doctor Peset Aleixandre de València.  
· Hospital Lluís Alcanyís de Xàtiva.  
. Els centres de salut següents:  
· Castelló: Barranquet, Casalduch i Sant Agustí.  
· València: Serradora II, República Argentina, Salvador Allende, Trinitat, Font de Sant Lluís i Plaça de Segòvia.  
· Xàtiva: Centre de Salut de Xàtiva.  
Els servicis de prevenció de riscos laborals següents:  
. Servici de Prevenció de la Unión de Mutuas a València  
. Servici de Prevenció de la mútua Asepeyo a València  
Les entitats col·laboradores següents:  
· Direcció Provincial de l'INSS a Castelló.  
· Direcció Provincial de l'INSS a València.  
· Unitats de Salut Laboral dels Centres de Salut Pública de València i Castelló.  
· Servici de Salut Laboral de la Direcció General de Salut Pública de la Conselleria de Sanitat de la Generalitat Valenciana.  
També podran incorporar-se a la unitat docent unitats de referència prestigioses, acreditades abans, a les quals el coordinador de la unitat docent podrà enviar per torns els residents que considere oportú, encara que les unitats de referència esmentades estiguen ubicades en una altra comunitat autònoma.  
Cinquena. Obligacions de les parts i dels col·laboradors docents  
1. Obligacions comunes:  
Sense perjuí dels compromisos establits en les clàusules precedents i de les obligacions que deriven del que disposa la legislació sobre formació sanitària especialitzada, són obligacions comunes de tots els sotasignats d'este conveni:  
. Impartir el programa oficial de l'especialitat de medicina del treball i possibilitar la utilització dels dispositius necessaris durant qualsevol fase del període formatiu.  
. Fer complir el pla formatiu de cada resident, dissenyat en el si de la comissió assessora i liderat pel coordinador de la unitat docent.  
. Facilitar que el coordinador de la unitat docent i els tutors tinguen una dedicació apropiada a la tasca docent, sense perjuí que continuen fent les tasques que habitualment exercixen en el dispositiu de la unitat en què presten servicis.  
. Els responsables dels diferents dispositius facilitaran les tasques del coordinador, els tutors, col·laboradors i la resta de figures docents a què es referix l'apartat 8 del programa formatiu que tindran accés a tots els dispositius de la unitat.  
. Els responsables dels diferents dispositius de la unitat es comprometen a respectar la jornada laboral dels residents amb els límits que hi establix la disposició transitòria primera de la Llei 55/2003, de 16 de desembre, per la qual s'aprova l'Estatut Marc del Personal Estatutari dels Servicis de Salut.  
. Totes les parts assumixen, amb la finalitat de facilitar la transició del règim formatiu anterior d'«alumnat» a l'actual de «residència», que el nomenament del primer coordinador de la unitat docent recaiga, preferentment, en un professor de l'escola o el centre formatiu en què s'impartisca el Curs Superior de Salut Laboral.  
. Totes les parts es comprometen a mantindre una regularitat en el nombre de places en formació que s'inclouran en cada convocatòria anual de proves selectives (MIR), de forma que el nombre esmentat no siga inferior al 50% de la capacitat docent de residents de primer any per a la qual ha sigut acreditada la unitat docent, excepte si hi ha una causa justificada que s'exposarà a la comissió assessora de la unitat, la qual al seu torn la traslladarà a l'òrgan de la Comunitat Valenciana que té competències en matèria de formació sanitària especialitzada.  
2. Obligacions de la Conselleria de Sanitat, a través de l'EVES:  
. Exercir, com a responsable d'una formació especialitzada que conduïx a l'obtenció del títol oficial d'especialista, l'autoritat màxima de la unitat, assumint-ne funcions de supervisió i control general, en coordinació amb l'administració general de l'estat i amb els altres òrgans i institucions de la comunitat autònoma que tinguen competències relatives a la prevenció i promoció de la salut laboral.  
. Adoptar les mesures necessàries per a constituir la comissió assessora de la unitat i determinar-ne la seu. Per a això se seguiran les pautes que establix la disposició addicional 6.2 de l'Orde de 22 de juny de 1995, que regula les comissions de docència i els sistemes d'avaluació de la formació de metges i de farmacèutics especialistes.  
. Responsabilitzar-se de l'elaboració de l'expedient complet amb vista a l'acreditació de la unitat. Per a això, ha de seguir el que establixen els requisits generals d'acreditació que s'apliquen a esta especialitat.  
. Formar els residents durant les 800 hores que, segons el programa oficial de l'especialitat, dura el Curs Superior en Medicina del Treball, facilitant l'adquisició d'habilitats i de coneixements teoricopràctics, i també la realització de les activitats que preveu l'apartat 5.1 del programa esmentat.  
. Dirigir el projecte d'investigació que han de fer tots els residents segons el que preveu el programa formatiu.  
3. Obligacions de l'Agència Valenciana de la Salut:  
. Formar els residents durant els 22 mesos que, segons el programa oficial de l'especialitat, comprén la formació clínica, possibilitant la rotació pels servicis assistencials que es preveuen en l'apartat 5.2 del programa, i que s'adequarà al pla formatiu individual de cada resident.  
. Vetlar per la integració adequada del resident en la unitat perifèrica del servici de prevenció de riscos laborals del centre hospitalari.  
. Comunicar formalment als responsables de les unitats assistencials implicades en les rotacions i, si és el cas, a la comissió de docència o assessora, la integració dels residents de medicina del treball en el sistema de formació sanitària especialitzada de la institució sanitària.  
4. Obligacions de les mútues d'accidents de treball i malalties professionals:  
. Formar els residents que roten pels servicis de prevenció i la resta de dispositius aportats per cada una a la unitat docent, segons les previsions del programa oficial de l'especialitat i el pla o cronograma formatiu establit per a cada resident pel tutor, segons els criteris acordats en el si de la comissió assessora.  
. Vetlar per la integració adequada dels residents en els servicis de prevenció de riscos laborals aportats per cada mútua i possibilitar, si és el cas, que facen guàrdies retribuïdes.  
. Retribuir mensualment els residents d'acord amb les previsions del contracte formatiu i amb les obligacions financeres assumides per cada mútua, segons el que preveu l'apartat cinc d'este conveni. Cada mútua o servici de prevenció està obligada a pagar la nòmina completa dels residents siga quin siga el dispositiu de la unitat pel qual estiguen en rotació, assumint, en exclusiva, les obligacions que es deriven de l'incompliment d'esta obligació.  
. Cada mútua assumirà una assegurança de responsabilitat civil i patrimonial dels residents.  
5. Obligacions de la Direcció Provincial de l'INSS:  
. Formar els residents de l'especialitat de medicina en el treball, segons les previsions del programa oficial de l'especialitat i el pla formatiu establit segons els criteris acordats en la comissió assessora.  
. La programació de la formació dels residents en l'INSS s'ha d'adaptar a les necessitats de gestió de la direcció provincial.  
Sisena. Capacitat de la unitat docent i ampliació o reducció de dispositius.  
La capacitat de la unitat docent, entesa com el nombre màxim de residents que s'hi poden formar al mateix temps, serà al que determine la resolució definitiva d'acreditació que dicte el Ministeri de Sanitat i Consum.  
Qualsevol augment o disminució de la capacitat docent que se cita en el paràgraf anterior requerix un expedient complementari d'acreditació que el justifique.  
L'augment o la reducció dels dispositius que integren la unitat docent requerirà un expedient complementari d'acreditació, i també la incorporació a este conveni d'una addenda específica que reculla la circumstància i, si és el cas, l'adhesió a este conveni per part dels representants legals dels nous efectius que s'incorporen a la unitat docent.  
Setena. Control de qualitat de la formació impartida  
L'Agència de Qualitat del Sistema Nacional de Salut, en coordinació amb l'Agència de Qualitat de la Comunitat Valenciana i els servicis d'inspecció de la comunitat autònoma, vetlen per la qualitat de la formació postgraduada impartida en la unitat docent, poden acordar la realització d'auditories per a conéixer, avaluar i adoptar les mesures que s'estimen necessàries, amb vista a garantir-ne el funcionament adequat. En el cas que, com a conseqüència de les auditories esmentades, s'acorde la desacreditació de la unitat docent, cal ajustar-se al que preveu la clàusula tretze d'este conveni.  
Huitena. Naturalesa jurídica  
Este conveni té naturalesa administrativa i està comprés en els supòsits previstos en l'article 3.1.c) del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny.  
Novena. Col·laboració  
Les parts d'este conveni col·laboraran en tot moment d'acord amb els principis de bona fe i eficàcia.  
Deu. Gestió i seguiment del conveni  
S'establix una comissió de seguiment d'este conveni, per al seguiment, renovació, revisió o denúncia de l'acord. Està integrada:  
. Per part de la Conselleria de Sanitat: el subsecretari de la Conselleria de Sanitat o la persona que designe.  
. Per part de l'Agència Valenciana de la Salut: el director gerent de l'Agència Valenciana de Salut o la persona que designe, i el coordinador de la unitat docent o la persona que designe.  
. Per part de les mútues d'accidents de treball i malalties professionals, el director gerent de l'Associació Valenciana de Mútues d'Accidents de Treball (AVAMAT), o la persona que designe.  
. Per part de l'INSS, el director provincial o la persona que designe.  
Les funcions de la comissió de seguiment són:  
a) Proposar el nombre d'especialistes que s'han de formar en cada convocatòria anual, sempre que no se supere el nombre de places acreditades.  
b) Proposar la incorporació de noves entitats de col·laboració o nous dispositius docents.  
c) Informar sobre noves sol·licituds de places acreditades.  
d) Vetlar pel compliment i el seguiment del que establix este conveni de col·laboració.  
e) Resoldre les circumstàncies i incidències es produïsquen com a conseqüència de la interpretació i l'execució d'este conveni.  
f) Qualssevol altres que li siguen encomanades.  
El funcionament de la comissió s'ajustarà als preceptes sobre òrgans col·legiats que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La comissió de seguiment es reunix cada any per a la determinació de l'oferta de places que s'han d'incloure en cada convocatòria o quan ho sol·licite un o alguns dels integrants.  
Onze. Duració  
L'entrada plena en vigor d'este conveni se supeditarà a l'acreditació definitiva de la unitat docent per part l'òrgan competent del Ministeri de Sanitat i Consum. No obstant això, la signatura d'este conveni permetrà adoptar les decisions prèvies a l'acreditació que s'estimen necessàries per a la posada en marxa i l'organització de la unitat esmentada.  
Este conveni tindrà una duració mínima de quatre anys, que es compten des de la data en què la primera promoció de residents de la unitat inicie el programa formatiu de l'especialitat.  
No obstant, este conveni es prorroga automàticament pel temps que corresponga quan durant la vigència s'incorporen promocions successives de residents, a través de les places que oferix cada mútua o servici de prevenció l'any o convocatòria de què es tracte. Per a això, s'incorpora al conveni l'addenda número 1, en què es conté un quadre resum sobre l'evolució en el temps de l'oferta anual de places finançades per cada mútua o servici de prevenció.  
Dotze. Resolució  
Són causa de resolució d'este conveni:  
. L'incompliment manifest de les obligacions assumides per part de qualsevol de les parts.  
. L'acord mutu de les parts.  
. La denúncia expressa d'una de les parts, que ha de comunicar-se per escrit a l'administració sanitària amb una antelació mínima de tres mesos.  
Quan la denúncia que s'esmenta en el paràgraf anterior implique la retirada d'un dispositiu de la unitat docent, el titular garantirà en tot cas les retribucions i la continuïtat dels períodes formatius dels residents afectats per la denúncia esmentada, fins a la conclusió en els termes previstos en este conveni.  
No obstant, en compliment del que disposa l'article 7.3 del Decret 20/1993, de 8 de febrer, que regula el Registre de Convenis i estableix el règim jurídic i pressupostari dels convenis que subscriga la Generalitat Valenciana, el Govern Valencià pot rescindir este conveni quan les prestacions que establix no siguen efectuades.  
Tretze. Clàusula addicional  
1. Separació de mútues i servicis de prevenció  
Les mútues d'accident de treball i malalties professionals de la Seguretat Social que signen este conveni finançaran les places dels residents de medicina del treball de la unitat docent incloses en la convocatòria 2004/2005, sense perjuí que si durant la vigència del conveni es produïx la separació dels servicis de prevenció de riscos laborals segons les previsions legals respecte a això, es repartisquen els costos derivats de la contractació dels residents en el percentatge que corresponga en cada cas entre la mútua i el servici de prevenció que se'n separe.  
Una vegada que es constituïsquen els servicis de prevenció aliens d'acord amb les previsions normatives esmentades abans, se subrogaran, a partir de l'1 de juny de 2007, en els drets i les obligacions derivats d'este conveni que afecten les mútues com a entitats titulars dels servicis de prevenció. La subrogació esmentada afectarà també els dispositius docents acreditats que se citen en la clàusula sis d'este conveni.  
Així mateix, els servicis de prevenció aliens que se separen de les mútues quedaran integrats automàticament en les unitats docents.  
La subrogació esmentada es formalitzarà, una vegada que siga efectiva la separació esmentada abans, en una addenda al este conveni, que serà subscrita pels representants legals de les entitats afectades. La comunitat autònoma supervisarà el contingut de l'addenda esmentada perquè la separació esmentada en cap cas implique per als residents afectats cap perjuí econòmic ni cap interrupció de la relació contractual ni dels períodes formatius.  
2. Còmput del personal en formació en les unitats bàsiques sanitàries dels servicis de prevenció de riscos laborals  
Quant a l'assignació de recursos i temps de dedicació dels professionals sanitaris en les unitats bàsiques sanitàries dels servicis de prevenció, el personal MIR comptarà com a tal en la constitució d'estes unitats, segons el que establix l'acord de criteris bàsics sobre l'organització de recursos per a desenvolupar l'activitat sanitària dels servicis de prevenció, del Consell Interterritorial del Sistema Nacional de Salut.  
Sense perjuí de les competències d'este consell, s'estima que el llindar per al còmput dels recursos esmentats siga una ràtio que equivalga com a mínim al 50% del que compta un especialista en medicina del treball per a la constitució i el funcionament de les unitats bàsiques esmentades.  
Es considerarà una causa de denúncia d'este conveni l'incompliment del que preveuen els paràgrafs primer i segon d'esta clàusula.  
3. Participació d'AVAMAT.  
L'Associació Valenciana de Mútues d'Accidents de Treball (AVAMAT), que ha intervingut en les tasques preparatòries d'este conveni, podrà també, amb l'acord anterior amb les mútues associades que formen part de la unitat docent, representar-les com a interlocutora en la renovació, revisió, denúncia i seguiment d'este conveni, i també col·laborar en l'adopció de mesures generals per al funcionament millor de la unitat docent.  
Les parts i entitats col·laboradores que subscriuen este conveni hi manifesten la conformitat i, en conseqüència, el ratifiquen i signen al lloc i en la data que s'indiquen.  
Per part de Conselleria de Sanitat de la Generalitat Valenciana i de l'Agència Valenciana de la Salut, el conseller de Sanitat: Vicente Rambla Momplet.  
Per part de les mútues d'accidents de treball i malalties professionals de la Seguretat Social,  
El representant legal d'Unión de Mutuas: Jaime Querol Sanjuan.  
El representant legal d'Asepeyo José Vicente Genovés Perelló  
Per part de l'INSS, el director general de l'Institut Nacional de la Seguretat Social: Fidel Ferreras Alonso.